b'\n_START_ARTICLE_\nJ\xc3\xa4\xc3\xa4lintu\n_START_PARAGRAPH_\nJ\xc3\xa4\xc3\xa4lintu eli halkyon (muinaiskreikaksi \xe1\xbc\x81\xce\xbb\xce\xba\xcf\x85\xe1\xbd\xbc\xce\xbd; lat. halcyon) on myyttinen, kreikkalaisessa mytologiassa esiintyv\xc3\xa4 lintu, jonka kerrottiin pesiv\xc3\xa4n meress\xc3\xa4 kelluvassa pes\xc3\xa4ss\xc3\xa4 talvip\xc3\xa4iv\xc3\xa4nseisauksen aikaan. Siksi tuohon aikaan meri oli tyyni._NEWLINE_Kertomus j\xc3\xa4\xc3\xa4linnusta liittyy Alkyonen (tai Halkyonen) myyttiin; kertomuksessa naisen kerrottiin muuttuneen j\xc3\xa4\xc3\xa4linnuksi. T\xc3\xa4t\xc3\xa4 myytti\xc3\xa4 ja muodonmuutoksia yleisesti k\xc3\xa4sitell\xc3\xa4\xc3\xa4n muun muassa Platonin ja Lukianoksen nimiin laitetussa dialogissa J\xc3\xa4\xc3\xa4lintu._NEWLINE_J\xc3\xa4\xc3\xa4lintu yhdistet\xc3\xa4\xc3\xa4n usein kuningaskalastajaan. Er\xc3\xa4\xc3\xa4n kuningaskalastajien suvun, mets\xc3\xa4kalastajien, tieteellinen nimi on halcyon.'